RÅDETS AFGØRELSE
af 27. oktober 2011
om den holdning, Den Europæiske Union skal indtage i det Handelsudvalg, der er nedsat ved frihandelsaftalen mellem Den Europæiske Union og dens medlemsstater på den ene side og Republikken Korea på den anden side, med hensyn til vedtagelsen af forretningsordenen for Handelsudvalget og oprettelsen af en liste over 15 voldgiftsmænd
(2011/722/EU)
RÅDET FOR DEN EUROPÆISKE UNION HAR -
under henvisning til traktaten om Den Europæiske Unions funktionsmåde, særlig artikel 91, artikel 100, stk. 2, og artikel 207, stk. 4, første afsnit, sammenholdt med artikel 218, stk. 9,
under henvisning til forslag fra Europa-Kommissionen, og
ud fra følgende betragtninger:
(1)
Den 23. april 2007 bemyndigede Rådet Kommissionen til at forhandle en frihandelsaftale med Republikken Korea på Den Europæiske Unions og dens medlemsstaters vegne.
(2)
Disse forhandlinger er afsluttet, og frihandelsaftalen mellem Den Europæiske Union og dens medlemsstater på den ene side og Republikken Korea på den anden side (1) (»aftalen«) blev undertegnet den 6. oktober 2010.
(3)
I henhold til aftalens artikel 15.10, stk. 5, har aftalen fundet midlertidig anvendelse siden 1. juli 2011 i afventning af afslutningen af procedurerne for dens indgåelse.
(4)
Ved artikel 15.1 i aftalen er der oprettet et handelsudvalg, som blandt andet skal sikre, at aftalen anvendes korrekt.
(5)
Artikel 15.1, stk. 4, litra f), i aftalen fastsætter, at Handelsudvalget selv kan vedtage sin forretningsorden.
(6)
Artikel 14.18 i aftalen fastsætter, at Handelsudvalget senest seks måneder efter ikrafttrædelsesdatoen eller datoen for den midlertidige anvendelse af aftalen skal opstille en liste over 15 personer, der kan fungere som voldgiftsmænd.
(7)
Unionen bør afgøre, hvilken holdning der skal indtages med hensyn til vedtagelse af forretningsordenen for Handelsudvalget og oprettelse af listen over voldgiftsmænd -
VEDTAGET DENNE AFGØRELSE:
Artikel 1
Den holdning, Unionen skal indtage i Handelsudvalget, der er nedsat ved frihandelsaftalen mellem Den Europæiske Union og dens medlemsstater på den ene side og Republikken Korea på den anden side, med hensyn til vedtagelsen af forretningsordenen for Handelsudvalget og oprettelsen af en liste over 15 personer, der kan fungere som voldgiftsmænd, baseres på udkastene til Handelsudvalgets afgørelser, der er knyttet til denne afgørelse.
Artikel 2
EU's delegation i Handelsudvalget skal i henhold til kompetencefordelingen i traktaten bestå af repræsentanter for Kommissionen og medlemsstaterne, som handler inden for deres respektive kompetenceområder i henhold til traktaterne.
Artikel 3
Denne afgørelse træder i kraft på dagen for vedtagelsen.
Udfærdiget i Luxembourg, den 27. oktober 2011.